Netanyahu innrømmer Syria-angrep
Ifølge den israelske statsministeren har angrepene vært rettet mot våpenforsendelser til den libanesiske Hizbollah-militsen, som kjemper på president Bashar al-Assads side i krigen. – Vi aksjonerer når vi finner det nødvendig, også over grensen. Vi har gjennomført dusinvis av angrep for å hindre at Hizbollah får avanserte våpen, sa Netanyahu under et besøk på de israelskokkuperte Golanhøydene mandag. Netanyahu gikk ikke i detalj på hvilke angrep Israel har utført i Syria , og han opplyste heller ikke hvilken type våpen det var i de angivelige forsendelsene som ble angrepet. Israel har tidligere blitt beskyldt av FN for å ha regelmessig kontakt med syriske opprørere. Videre har landet kritisert Russland for å hjelpe Assad-regimet.Iran forsyner Hizbollah med store mengder våpen og kjemper også på Assads side i krigen. Israel er offisielt nøytral i krigen i Syria, og landet har ingenting imot at syriske regjeringsstyrker og deres støttespillere holder ytterliggående islamistgrupper som IS og Nusrafronten langt unna grensa til Israel. Israelerne frykter imidlertid at Hizbollah, som kontrollerer Sør-Libanon, skal komme styrket ut av krigen i Syria og at den sjiamuslimske militsen på sikt vil rette våpnene mot dem.Israel okkuperte Sør-Libanon i 1978, en okkupasjon som varte til år 2000 da israelske styrker etter å ha lidd store tap mot Hizbollah trakk seg ut av landet. I 2006 rykket israelske styrker på nytt inn i Libanon, etter at Hizbollah hadde tatt to israelske soldater til fange på grensa. Siden har forholdet mellom Israel og Hizbollah vært svært voldelig. Nærmere 1200 libanesere ble drept i de israelske angrepene, mens 160 israelere ble drept, 43 av dem sivile som ble drept i rakettangrep fra Hizbollah. Ifølge israelske ledere har Hizbollah siden bygd opp sitt arsenal igjen og har i dag raketter som kan nå langt inn i Israel.
Israel har gjennomført en rekke angrep mot mål i Syria de siste årene, innrømmer statsminister Benjamin Netanyahu.